**D ô v o d o v á s p r á v a**

**Všeobecná časť:**

Predložený návrh novely zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov reaguje na poznatky vyplývajúce z aplikačnej praxe subjektov pri uplatňovaní zákona a sú v ňom premietnuté zmeny vecného charakteru s cieľom spresnenia a precizovania právnej úpravy.

Návrh zákona rieši tieto základné oblasti:

1. pri schvaľovaní jednotlivo dovezených vozidiel zavádza schválenie vozidla dovezeného z členského štátu, ktoré nemá typové schválenie ES ani národné schválenie členského štátu, a uznanie typového schválenia ES vozidla dovezeného z tretej krajiny,
2. dopĺňa režim opätovného schválenia vozidla vyradeného z evidencie vozidiel, ktoré bolo predmetom krádeže a po nájdení a vrátení pôvodnému vlastníkovi absentoval postup opätovného schválenia a následného zaevidovania vozidla,
3. postup pri schvaľovaní jednotlivo vyrobeného a hromadne prestavaného typu vozidla,
4. postup súvisiaci s prideľovaním náhradných identifikačných čísel vozidla VIN,
5. problematiku dočasného a trvalého vyraďovania vozidla z premávky na pozemných komunikáciách, ktorá v doterajšej právnej úprave bola nedostatočne riešená,
6. upresňuje a dopĺňa kompetencie orgánov štátnej správy,
7. po dohode s Ministerstvom vnútra Slovenskej republiky, Prezídiom Policajného zboru zavádza povinnosť do konca roku 2012 prihlásiť do evidencie vozidlá kategórie L, M, N, O, T, C, R, PS a LS, ktorým bolo vydané technické osvedčenie vozidla a neboli prihlásené do evidencie vozidiel, týmto vozidlám sa pridelí evidenčné číslo; spravidla ide o pracovné stroje samohybné, prípojné vozidlá za traktory, ktoré doteraz nemuseli byť zapísané do evidencie vozidiel ale aj rôzne staršie motocykle, či staršie osobné vozidlá, ktoré v minulosti neboli do evidencie prihlásené.

Návrh zákona obsahuje tiež novelu zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

Návrh zákona je v súlade s  Ústavou Slovenskej republiky, ústavnými zákonmi a všeobecne záväznými právnymi predpismi, medzinárodnými záväzkami Slovenskej republiky ako aj s právom Európskej únie a Európskych spoločenstiev.

**Doložka zlučiteľnosti**

**návrhu právneho predpisu**

**s právom Európskych spoločenstiev a Európskej únie**

**1. Predkladateľ právneho predpisu:**

Vláda Slovenskej republiky.

**2. Názov návrhu právneho predpisu:**

Návrh zákona, ktorým sa mení a dopĺňa zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov a o zmene a doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

**3. Problematika návrhu právneho predpisu:**

1. je upravená v práve Európskych spoločenstiev

* v primárnom práve v Zmluve o založení Európskych spoločenstiev v platnom znení (Hlava V – Doprava a kapitola 3. Hlavy VI.)
* v sekundárnom práve
* v smernici Rady 96/96/ES z 20. decembra 1996 o aproximácii právnych predpisov členských štátov o kontrole technického stavu motorových vozidiel a ich prípojných vozidiel (Mimoriadne vydanie Ú. v. EÚ, kap.7/zv. 2) v znení smernice Komisie 1999/52/ES z 26. mája 1999 (Mimoriadne vydanie Ú. v. EÚ, kap. 7/zv. 4), smernice Komisie 2001/9/ES zo 14. februára 2001 (Mimoriadne vydanie Ú. v. EÚ, kap. 7/zv. 5), smernice Komisie 2001/11/ES zo 14. februára 2001 (Mimoriadne vydanie Ú. v. EÚ, kap. 7/zv. 5), smernice Komisie 2003/27/ES z 3. apríla 2003 (Mimoriadne vydanie Ú. v. EÚ, kap. 7/zv. 7) a nariadenia Európskeho parlamentu a Rady (ES) č. 1882/2003 z 29. septembra 2003 (Mimoriadne vydanie Ú. v. EÚ, kap. 1/zv. 4),
* v smernici Rady 1999/37/ES z 29. apríla 1999 o registračných dokumentoch pre vozidlá (Mimoriadne vydanie Ú. v. EÚ, kap. 7/zv. 4) v znení smernice Komisie 2003/127/ES z 23. decembra 2003 (Mimoriadne vydanie Ú. v. EÚ, kap. 7/zv. 7),
* v smernici Európskeho parlamentu a Rady 2000/30/ES zo 6. júna 2000 o cestnej technickej kontrole úžitkových automobilov prevádzkovaných v Spoločenstve (Mimoriadne vydanie Ú. v. EÚ, kap. 7/zv.5) v znení smernice Komisie 2003/26/ES z 10. apríla 2003 (Mimoriadne vydanie Ú. v. EÚ, kap. 7/zv. 7),
* v smernici Európskeho parlamentu a Rady 2002/24/ES z 18. marca 2002 o typovom schválení dvoj- a trojkolesových motorových vozidiel, ktorou sa zrušuje smernica Rady 92/61/EHS (Mimoriadne vydanie Ú. v. EÚ, kap. 13/zv. 29) v znení smernice Komisie 2003/77/ES (Mimoriadne vydanie Ú. v. EÚ, kap. 07/zv. 7), Aktu o podmienkach pristúpenia Slovenskej republiky pripojeného k Zmluve o pristúpení k Európskej únii, prílohy (Mimoriadne vydanie Ú. v. EÚ, kap. 7/zv. 7) a smernice Komisie 2005/30/ES (Ú. v. EÚ L 106, 27. 4. 2005),
* v smernici Európskeho parlamentu a Rady 2003/37/ES z 26. mája 2003 o typovom schválení poľnohospodárskych alebo lesných traktorov, ich prípojných vozidiel a ťahaných vymeniteľných strojov spolu s ich systémami, komponentmi a samostatnými technickými jednotkami, ktorou sa zrušuje smernica 74/150/EHS (Mimoriadne vydanie Ú. v. EÚ, kap. 13/zv. 31) v znení smernice Rady 2004/66/ES (Ú. v. EÚ L 168, 1. 5. 2004), smernice Komisie 2005/13/ES (Ú. v. EÚ L 55, 1. 3. 2005), smernice Komisie 2005/67/ES (Ú. v. EÚ L 273, 19. 10. 2005) a smernice Rady 2006/96/ES z 20. novembra 2006 (Ú. v. EÚ L 363, 20. 12. 2006),
* v smernici Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v. EÚ L 255, 30. 9. 2005) v znení smernice Rady 2006/100/ES z 20. novembra 2006 (Ú. v. EÚ L 363, 20. 12. 2006),
* v smernici Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Ú. v. EÚ L 263, 9. 10. 2007) v znení nariadenia Komisie (ES) č. 1060/2008/ES zo 7. októbra 2008 (Ú. v. EÚ L 292, 31.10.2008), nariadenia Európskeho parlamentu a Rady č. 78/2009 zo 14 januára 2009 (Ú. v. EÚ L 35, 4. 2. 2009) a nariadenia Európskeho parlamentu a Rady č. 79/2009 zo 14 januára 2009 (Ú. v. EÚ L 35, 4. 2. 2009),
  + 1. nie je upravená v práve Európskej únie,
    2. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
       1. **Záväzky Slovenskej republiky vo vzťahu k Európskym spoločenstvám a Európskej únii:**

a) na základe predloženej novely zákona č.725/2004 Z. z. nevyplýva pre Slovenskú republiku povinnosť transponovať sekundárne právo Európskeho spoločenstva resp. Európskej únie,

b) v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,

c) bezpredmetné.

1. **Stupeň zlučiteľnosti návrhu zákona s právom Európskych spoločenstiev**

- úplný.

* 1. **Gestor a spolupracujúce rezorty:**

Ministerstvo dopravy, pôšt a telekomunikácií Slovenskej republiky.

**Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie**

1. **Odhad dopadov na verejné financie**

Navrhovaný zákon nepredpokladá zvýšené nároky na štátny rozpočet, na rozpočty obcí ani na rozpočty samosprávnych krajov.

Pri niektorých položkách v sadzobníku správnych poplatkov sa navrhuje zvýšenie, ak ide o zložitejšie správne konanie (posudzujú sa prílohy k žiadosti veľkého rozsahu). Pri niektorých položkách sa navrhuje zníženie poplatkov, spravidla ide o schvaľovanie strojov určených pre stavebný alebo poľnohospodársky priemysel. Navrhovaná úprava správnych poplatkov v konečnom dôsledku nebude mať dopad na príjmovú časť štátneho rozpočtu.

Pri novozavedených položkách súvisiacich s typovým schvaľovaním, ktoré vychádzajú z nariadenia vlády Slovenskej republiky, ktorým sa ustanovujú podrobnosti o typovom schvaľovaní motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá, sa predpokladá len minimálny príjem do štátneho rozpočtu, pretože v súčasnosti v Slovenskej republike absentujú notifikované poverené technické služby, ktoré by vedeli vykonávať stanovené testy.

Prijem do štátneho rozpočtu sa predpokladá pri položkách v súvislosti so skúškami kontrolných technikov, technikov emisnej kontroly a technikov kontroly originality, kde sa pri opakovanej skúške zavádza poplatok vo výške 50 % základnej sadzby, podobne ako je to napríklad pri skúškach žiadateľov o vodičské oprávnenie.

1. **Odhad dopadov na obyvateľov, hospodárenie podnikateľskej sféry a iných právnických osôb**

Nebude mať dopad na obyvateľov, hospodárenie podnikateľskej sféry a iných právnických osôb. Jednorazové náklady môžu vzniknúť prevádzkovateľovi vozidla kategórie L, M, N, O, T, C, R, Ps a Ls, ktorý má vydané technické osvedčenie vozidla a nemá vydané osvedčenie o evidencii. Prevádzkovateľ vozidla, ktorý chce takéto vozidlo prevádzkovať na pozemných komunikáciách, musí do 31. 12. 2012 požiadať o vydanie osvedčenia o evidencii.

Náklady súvisiace s vydaním osvedčenia o evidencii a s následnou evidenciou, napríklad pri vozidle  kategórie L1e malý motocykel - zdvihový objem valcov do 50 cm3, sú odhadované na cca 78 eur. Náklady zahŕňajú správny poplatok za vydanie osvedčenia o evidencii 5 eur, cenu za vykonanie kontroly originality cca 43 eur, cenu za vykonanie technickej kontroly cca 13,50 eur a správny poplatok za pridelenie evidenčného čísla a vydanie tabuľky s evidenčným číslom 16,5 eur.

Náklady súvisiace s vydaním osvedčenia o evidencii a s následnou evidenciou, napríklad pri vozidle kategórie T –kolesové traktory, odhadujeme na cca 202 eur. Náklady zahŕňajú správny poplatok za vydanie osvedčenia o evidencii 5 eur, cenu za vykonanie kontroly originality cca 130 eur, cenu za vykonanie technickej kontroly cca 30,5 eur, cenu za vykonanie emisnej kontroly cca 20 eur a správny poplatok za pridelenie evidenčného čísla a vydanie tabuľky s evidenčným číslom 16,5 eur.

1. **Odhad dopadov na životné prostredie**

Nepredpokladá sa negatívny vplyv na životné prostredie.

1. **Odhad dopadov na zamestnanosť**

Nebude mať dopad na zamestnanosť.

1. **Analýza vplyvov na podnikateľské prostredie**

Návrh zákona nebude mať dopad na podnikateľské prostredie.

**Osobitná časť:**

**Čl. I**

K bodu 1 [§ 2 písm. c)]

Upresňuje sa definícia „zástupcu výrobcu“ v súlade so smernicou Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá2007/46/ES.

K bodom 2 až 4 (§ 14 ods. 5, 10 až 20)

Zavádza sa presný a jasný režim schvaľovania jednotlivo vyrobeného vozidla, keď schválené vozidlo musí spĺňať také bezpečnostné štandardy, ako keby bolo schválené v ktoromkoľvek členskom štáte. Upravujú sa postupy pri schvaľovaní jednotlivo vyrobeného vozidla, ktoré musí spĺňať rovnaké technické požiadavky, aké sú ustanovené na typové schválenie ES alebo typové schválenie. Určujú sa alternatívne požiadavky ako náhrada za vykonávanie niektorých skúšok. Nevyžadujú sa deštrukčné skúšky, ani technická a emisná kontrola, pretože ide o nové vozidlo, ktoré všetky skúšky absolvovalo v poverenej technickej službe overovania vozidiel (v skúšobni), čím sa odstraňuje ich duplicita.

K bodom 5 a 6 [§ 16 ods. 1 nové písmeno c) a § 16 ods. 2]

Pri schvaľovaní jednotlivo dovezených vozidiel sa zavádzajú dva nové spôsoby, a to:

1. schválenie jednotlivo dovezeného vozidla z členského štátu, ktoré nemá typové schválenie ES ani schválenie členského štátu,
2. uznanie typového schválenia ES jednotlivo dovezeného vozidla z tretej krajiny.

Ide predovšetkým o vozidlá dovážané z členských alebo zo zmluvných štátov od zahraničných výrobcov, keď jednotlivému vozidlu nebolo ešte udelené schválenie na prevádzku v premávke na pozemných komunikáciách. Ide najmä o špeciálnu kusovú výrobu vozidiel od zahraničných výrobcov, ktoré po dovoze do Slovenskej republiky je potrebné schváliť na prevádzku v premávke na pozemných komunikáciách.

Taktiež pri nových vozidlách výrobcov z tretích krajín, ktoré majú udelené typové schválenie ES, je Slovenská republika povinná toto typové schválenie ES uznať a nie vozidlo nanovo schvaľovať, čo je v rámci voľného pohybu tovaru neprípustné.

K bodu 7 vypustenie poznámky pod čiarou k odkazu 8a.

Legislatívno-technická úprava.

K bodu 8 [§ 16a ods. 2 písm. b) štvrtý bod]

V zákone chýbala časová platnosť odborného posudku o kontrole originality.

K bodom 9 a 10 (§ 16a ods. 15 až 26)

V odsekoch 15 až 24 sa upravuje postup súvisiaci so schválením jednotlivo dovezeného vozidla z členského štátu.

V odseku 25 sa upravuje postup súvisiaci s dovozom jednotlivého vozidla z iného zmluvného štátu.

Znením odseku 26 sa upresňuje pôvodný odsek 16 v nadväznosti na doplnenie režimu spojeného so schválením jednotlivo dovezeného vozidla z členského štátu, ktorému nebolo podľa vnútroštátnych predpisov členského štátu udelené schválenie na prevádzku v premávke na pozemných komunikáciách.

K bodu 11 (§ 16b)

Upravuje sa postup súvisiaci s dovozom jednotlivého vozidla z tretích krajín.

K bodu 12 (§ 16c úvodná veta, § 50 ods. 21 a § 68 ods. 1)

Legislatívnotechnická úprava.

K bodu 13 (§ 16d)

Po dohode s Ministerstvom vnútra Slovenskej republiky, Prezídiom Policajného zboru sa  zavádza režim opätovného schválenia vozidla vyradeného z evidencie vozidiel, ktoré bolo predmetom krádeže a po nájdení a vrátení pôvodnému vlastníkovi absentoval postup opätovného schválenia vozidla a následného zaevidovania. Vlastník vozidla je povinný požiadať obvodný úrad dopravy o opätovné schválenie vozidla na prevádzku v premávke na pozemných komunikáciách v Slovenskej republike; príslušným úradom je obvodný úrad dopravy podľa trvalého pobytu fyzickej osoby alebo sídla právnickej osoby. Prílohou žiadosti sú doklady vymedzené v odseku 4. Odseky 5 až 8 upravujú postup obvodného úradu dopravy pri opätovnom schválení vozidla.

Riešenie tejto problematiky vychádza aj z § 120 ods. 7 zákona č. 8/2009 Z. z. o cestnej premávke a o zmene a doplnení niektorých zákonov, podľa ktorého do evidencie vozidiel smie byť prihlásené vozidlo, len ak sa opätovne schváli na prevádzku v cestnej premávke. V § 16d sa zavedie presný postup opätovného schválenia vozidla.

K bodu 14 (§ 18 ods. 6, vypustenie štvrtej vety)

Oproti pôvodnému zneniu sa z dôvodu nadbytočnosti vypúšťa vykonanie emisnej kontroly pri montáži plynového zariadenia alebo zmene druhu pohonu alebo zmene typu motora, pretože všetky testy sa vykonávajú v poverenej technickej službe overovania vozidiel.

K bodom 15 a 16 (§ 18 ods. 8 až 21)

Upravuje sa postup schválenia hromadnej prestavby typu vozidla. Ustanovujú sa technické požiadavky ako aj alternatívne technické požiadavky, ktoré musí vozidlo po hromadnej prestavbe spĺňať. Ustanovuje sa presný postup, aké doklady musí vydať výrobca alebo zástupca výrobcu prevádzkovateľovi vozidla a aké doklady musí prevádzkovateľ vozidla predložiť na obvodnom úrade dopravy, kde bude vykonaný zápis hromadnej prestavby typu vozidla.

K bodu 17 [§ 19 ods. 4 písm. d)]

Prestavba jednotlivého vozidla montážou plynového zariadenia je rozhodnutím držiteľa vozidla, ktoré je obmedzované neochotou zástupcov výrobcov alebo výrobcov vozidiel poskytovať stanovisko ku každému jednotlivému vozidlu. Zrušením povinnosti predkladať súhlasné stanovisko výrobcu alebo zástupcu výrobcu vozidla pri jednotlivej prestavbe vozidla sa umožňuje držiteľom jednotlivých vozidiel vykonať montáž plynového zariadenia bez netechnických obmedzení.

K bodu 18 (§ 19 ods. 6)

Oproti pôvodnému zneniu zákona sa z dôvodu nadbytočnosti vypúšťa vykonanie emisnej kontroly pri montáži plynového zariadenia alebo zmene druhu pohonu alebo zmene typu motora, pretože všetky testy sa vykonávajú v poverenej technickej službe overovania vozidiel.

K bodom 19 a 20 (§ 20 ods. 3 až 12)

V odseku 3 sa oproti doterajšiemu stavu ako príloha k žiadosti nebude musieť predkladať doklad o vykonaní technickej a emisnej kontroly, ktorá bola vyžadovaná nadbytočne, keďže každé vozidlo musí absolvovať testy v poverenej technickej službe overovania vozidiel.

V odsekoch 4 až 12 sa upravuje postup schválenia prestavby jednotlivého vozidla a definujú technické požiadavky, ktoré musí jednotlivo prestavané vozidlo spĺňať. Ustanovujú sa alternatívne požiadavky, pretože ide o jeden kus vozidla; deštrukčné skúšky vozidla sa nebudú vykonávať.

K bodu 21 (§ 20a)

Upravuje sa postup prideľovania náhradných identifikačných čísel vozidla VIN a podmienky ich pridelenia resp. nepridelenia. Umiestňovanie a upevňovanie (vyrážanie) náhradných identifikačných čísiel vozidla VIN budú vykonávať pracoviská kontroly originality predpísanými raznicami, ktoré budú ustanovené pre Slovensku republiku a budú vykonávané jednotnými znakmi. Odstráni sa nežiaduci stav, keď umiestňovanie a upevňovanie (vyrážanie) náhradných identifikačných čísiel vozidla VIN vykonávali rôzne právnické osoby (servisy) a každé náhradné identifikačné číslo vozidla VIN bolo inak vyrazené s rôznymi hĺbkami. Pracovisko kontroly originality celé vyrazenie náhradného identifikačného čísla vozidla VIN zadokumentuje v automatizovanom informačnom systéme, ktorý bude on-line prístupný pre orgány Policajného zboru, čím sa predíde potenciálnej trestnej činnosti.

K bodom 22 a 23 [§ 21 ods. 1 písm. e) a f)]

V súvislosti s predchádzajúcimi zmenami sa upravuje, kedy je potrebné vozidlo podrobiť technickej kontrole administratívnej a emisnej kontrole administratívnej. Súčasne sa rozširuje povinnosť pre prevádzkovateľa vozidla, že musí vždy zabezpečiť, aby vozidlo až do vyradenia z evidencie vozidiel spĺňalo podmienky, ktoré ustanoví ministerstvo vo vykonávacom predpise k tomuto zákonu.

K bodu 24 (§ 21 ods. 4)

Navrhovaná úprava súvisí s doplnením § 21 ods. 1 o nové písmeno. f).

K bodu 25 (§ 21 ods. 6)

Upresňuje sa splnomocňovacie ustanovenie na vydanie nariadenia vlády, ktorým sa môžu vymedziť najväčšie prípustné rozmery a najväčšie prípustné hmotnosti a spôsob označovania vozidiel pri nadmerných a nadrozmerných prepravách. V súčasnosti je vydané nariadenie vlády Slovenskej republiky č. 403/2005 Z. z. o najväčších prípustných rozmeroch a najväčšej prípustnej hmotnosti niektorých vozidiel preberajúce do právneho poriadku Slovenskej republiky smernicu Rady 96/53/ES z 25. júla 1996, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej. Z hľadiska praxe je potrebné upraviť aj iné kategórie vozidiel, ako sú uvedené v smernici.

K bodu 26 (§ 23a)

Doplnenie nového § 23 súvisí s ustanovením § 112b a obsahuje postup súvisiaci s prihlásením do evidencie vozidiel vozidlá kategórie L, M, N, O, T, C, R, PS a LS.

K bodom 27 a 28 (§ 24 až 24b)

Komplexne sa upravuje vyraďovanie vozidiel z premávky na pozemných komunikáciách, ktoré je nedostatočne riešené v doterajšej právnej úprave. Riešenie tejto problematiky si vyžiadali rokovania s Ministerstvom vnútra Slovenskej republiky, Prezídiom Policajného zboru, aby sa orgán Policajného zboru dozvedel o vyradení vozidla z premávky na pozemných komunikáciách. Častokrát prevádzkovateľ vozidla pri jeho vyradení z cestnej premávky neodovzdal na orgáne Policajného zboru tabuľky s evidenčným číslom a osvedčenie o evidencii.

Pri dočasnom vyradení vozidla je upravený postup obvodného úradu dopravy ako aj prevádzkovateľa vozidla. Maximálna doba dočasného vyradenia vozidla sa ustanovuje na 20 rokov, aby nedochádzalo k špekulatívnym dočasným vyradeniam hlavne starých vozidiel, ktoré fyzicky neexistujú. Taktiež sa upravuje postup pri opätovnom uvedení vozidla do prevádzky v premávke na pozemných komunikáciách pred lehotou skončenia dočasného vyradenia.

Pri trvalom vyradení vozidla je upravený postup obvodného úradu dopravy pri nesplnení si niektorej povinnosti prevádzkovateľa vozidla.

V rámci elektronizácie sa zavádza v elektronickej forme automatické oznamovanie údajov o všetkých vyradených vozidlách z premávky na pozemných komunikáciách do informačného systému evidencie vozidiel IS EVO Policajného zboru.

K bodu 29 [§ 38 ods.4 písm. b)]

Obvodný úrad dopravy nemá kompetenciu posudzovať projektovú dokumentáciu; ide o kompetenciu stavebného úradu.

K bodu 30 [§ 38 ods. 4 novooznačené písm. b)]

Pôvodné znenie sa upresňuje, pretože stavebný úrad nemá kompetenciu sa vyjadrovať k iným verejným záujmom a ochrane životného prostredia.

K bodu 31 (§ 38 ods. 5)

Ide o legislatívno-technickú úpravu v súvislosti s vypustením písmena b) v § 38 ods. 4 a následným preznačením písmen.

K bodu 32 (§ 48 ods. 2 a 3)

Ide o spresnenie kategórií vozidiel, pre ktoré sa môže vykonať technická kontrola v mobilnej stanici technickej kontroly.

K bodu 33(§ 50 ods. 1)

Úprava súvisí s novým § 16d. Do technickej kontroly pravidelnej sa dopĺňa kontrola opätovne schvaľovaného vozidla v prípade, že takým kontrolám podlieha.

K bodu 34 (§ 55 ods. 3)

Legislatívno-technickou úpravou sa odstráni nesprávne znenie.

K bodu 35 [§ 56 ods. 4 písm. b)]

Obvodný úrad dopravy nemá kompetenciu posudzovať projektovú dokumentáciu; ide o kompetenciu stavebného úradu.

K bodu 36 [§ 56 ods. 4 novooznačené písm. b)]

Pôvodné znenie sa upresňuje, pretože stavebný úrad nemá kompetenciu sa vyjadrovať k iným verejným záujmom a ochrane životného prostredia.

K bodu 37 (§ 56 ods. 5)

Ide o legislatívno-technickú úpravu v súvislosti s vypustením písmena b) v § 56 ods. 4 a následným preznačením písmen.

K bodu 38 (§ 56 ods. 14)

Legislatívno-technickou úpravou sa odstráni nesprávne znenie.

K bodu 39 [§ 57 ods. 1 písm. f)]

Legislatívno-technickou úpravou sa odstráni nesprávne znenie.

K bodu 40 (§ 66 ods. 2)

Ide o spresnenie kategórii vozidiel, pre ktoré emisná kontrola, môže byť vykonaná v mobilnom pracovisku emisnej kontroly.

K bodu 41 (§ 68 ods. 1)

Úprava súvisí s novým § 16d. Do emisnej kontroly pravidelnej sa dopĺňa kontrola opätovne schvaľovaného vozidla v prípade, že takým kontrolám podlieha.

K bodu 42 (§ 70 ods. 4)

Legislatívno-technickou úpravou sa odstráni nesprávne znenie.

K bodu 43 (§ 72 ods. 1)

Ustanovuje sa, že náhradné identifikačné čísla vozidla VIN a identifikačné čísla vozidla VIN pre jednotlivo vyrobené vozidlá bude na vozidlá umiestňovať pracovisko kontroly originality. Zabezpečí sa tým, že náhradné identifikačné číslo vozidla VIN nebude umiestnené na odcudzené vozidlo, aby nedochádzalo k legalizácii podozrivých vozidiel a že identifikačné čísla vozidla VIN pre jednotlivo vyrobené vozidlá budú na vozidlá umiestnené predpísaným spôsobom, čo jednotlivý výrobca vozidla často nevedel zabezpečiť.

K bodu 44 (§ 72 ods. 2)

Ide o spresnenie pôvodného znenia v súvislosti s náhradnými identifikačnými číslami vozidla VIN a identifikačnými číslami vozidla VIN pre jednotlivo vyrobené vozidlá.

K bodu 45 [§ 73 ods. 4 písm. b)]

Obvodný úrad dopravy nemá kompetenciu posudzovať projektovú dokumentáciu; ide o kompetenciu stavebného úradu.

K bodu 46 [§ 73 ods. 4 novooznačené písm. b)]

Pôvodné znenie sa upresňuje, pretože stavebný úrad nemá kompetenciu sa vyjadrovať k iným verejným záujmom a ochrane životného prostredia.

K bodu 47 (§ 73 ods. 5)

Ide o legislatívno-technickú úpravu v súvislosti s vypustením písmena b) v § 73 ods. 4 a následným preznačením písmen.

K bodu 48 (§ 83 ods. 2)

Ide o spresnenie kategórií vozidiel, pre ktoré kontrola originality, môže byť vykonaná v mobilnom pracovisku kontroly originality.

K bodu 49 (§ 83 ods. 3)

Ide o úpravu v súvislosti so zmenou v 83 ods. 2.

K bodu 50 (§ 85a a 85b)

V súvislosti s umiestňovaním a upevňovaním náhradných identifikačných čísiel vozidla VIN a umiestňovaním a upevňovaním identifikačných čísiel vozidla VIN jednotlivo vyrobených vozidiel sa pre pracoviská kontroly originality zavádza spôsob, ako sa tieto čísla na vozidlá umiestňujú a aké doklady sa k týmto vozidlám vydávajú.

K bodu 51 [§ 87 ods. 4 písm. c)]

Ide o obdobnú úpravu ako pri technickej kontrole v § 38 ods. 10 písm. c), emisnej kontrole v § 56 ods. 10 písm. c) a kontrole originality podľa[§ 73 ods. 10 písm. c).

K bodu 52 [§ 87 ods. 4 novooznačené písm. c)]

Obvodný úrad dopravy nemá kompetenciu posudzovať projektovú dokumentáciu; ide o kompetenciu stavebného úradu.

K bodu 53 (§ 87 ods. 5)

Ide o legislatívno-technickú úpravu v súvislosti s vypustením písmena b) v § 87 ods. 4 a následným preznačením písmen.

K bodu 54 (§ 87 ods. 8)

Ak bol niekto odsúdený napr. za dopravnú nehodu alebo obdobný čin, nie je rizikový z pohľadu vykonávania činnosti montáže plynových zariadení.

K bodu 55 [§ 99 písm. o)]

Upresňuje sa kompetencia ministerstva dopravy ako štátneho dopravného úradu súvisiaca s typovým schvaľovaním vozidiel, ich systémov, komponentov a samostatných technických jednotiek, a to najmä v nadväznosti na platných 120 aproximačných nariadení vlády, ktorými sa preberajú smernice upravujúce schvaľovanie vozidiel.

K bodu 56 [§ 99 písm. p)]

Kompetencia ministerstva súvisí s 20a, ktorý upravuje prideľovanie náhradného identifikačného čísla vozidla VIN a § 85a, ktorý upravuje umiestňovanie a upevňovanie náhradného identifikačného čísla vozidla VIN prideleného jednotlivému vozidlu alebo identifikačného čísla vozidla VIN jednotlivo vyrobeného vozidla.

K bodu 57 [§ 99 písm. v)]

Upresňuje sa kompetencia ministerstva dopravy súvisiaca s notifikáciou technických služieb za Slovenskú republiku v orgánoch Európskej hospodárskej komisie.

K bodu 58 [§ 101 písm. c) a d)]

Upresňujú sa kompetencie obvodného úradu dopravy.

Doplnenie nového bodu 4 do písmena c) rieši prípady výcvikových vozidiel autoškôl vybavené typovo schválenými zariadeniami, ktoré doteraz do evidencie vozidiel zapisovali príslušné okresné dopravné inšpektoráty, pretože obvodné úrady dopravy takúto kompetenciu nemali.

Do kompetencie obvodného úradu dopravy sa dopĺňa činnosť súvisiaca s opätovným schválením vozidla podľa §16d.

K bodom 59 až 76 (§ 107)

Ide o prepočet výšky pokút zo slovenských korún na eurá. Upresňujú sa niektoré ustanovenia o sankciách vzhľadom na prečíslovanie niektorých nadväzujúcich ustanovení v zákone a doplnenie nových povinností.

K bodom 77 a 78 (§ 111 prvá veta a ods. 2)

Ustanovuje sa, že pri vozidlách, ktoré sú už v premávke, musí byť k žiadosti o povolenie výnimky doložený aj odborný posudok o kontrole originality a protokol o technickej kontrole vozidla.

K bodu 79 (§ 112b až 112d)

V § 112b: po dohode s Ministerstvom vnútra Slovenskej republiky, Prezídiom Policajného zboru, odborom evidencie a dokladov, sa zavádza povinnosť do konca roku 2012 prihlásiť do evidencie vozidiel vozidlá kategórie L, M, N, O, T, C, R, PS a LS, ktorým následne bude pridelené evidenčné číslo. Ide spravidla o pracovné stroje samohybné, prípojné vozidlá za traktory, ktoré neboli doteraz evidované ale aj rôzne staršie motocykle, či staršie osobné vozidlá, ktoré v minulosti neboli evidované. Táto problematika nadväzuje na novo prijatý zákon č. 8/2009 Z. z. o cestnej premávke a o zmene a doplnení niektorých zákonov, kde sa pre pracovné stroje zaviedlo nové špeciálne zvláštne evidenčné číslo vozidla na zelenom podklade s čiernymi písmenami.

Ďalším dôvodom je, aby všetky vozidlá boli rýchlo a hneď identifikovateľné. Povinným prihlásením do evidencie vozidiel najmä pracovných strojov samohybných a traktorov sa zamedzí ich krádežiam, keďže tieto vozidlá neboli povinne evidované a nebola medzi nimi žiadna evidencia. Aby sa do evidencie vozidiel nedostali odcudzené vozidlá, pre vystavenie nového dokladu osvedčenia o evidencii sa zavádza povinnosť predložiť odborný posudok o kontrole originality.

Ďalším dôvodom je, že tieto vozidlá bez tabuliek s evidenčným číslom nemohli jazdiť do cudziny, pretože sa nedali identifikovať, nemali vystavený harmonizovaný registračný doklad, na čo sa sťažovali hlavne stavebné firmy, keď v zahraničí nemohli používať cesty s našimi pracovnými strojmi.

Vybavenie pracovných strojov samohybných tabuľkou so zvláštnym evidenčným číslom pre prevádzkovateľov vozidiel prinesie výhodu v tom, že na cesty II. triedy nebudú potrebovať výnimky na prejazd podľa nového zákona č. 8/2009 Z. z. o cestnej premávke a o zmene a doplnení niektorých zákonov.

Posledným dôvodom je, že v rámci voľného pohybu tovaru v Európskej únii, tieto vozidlá s harmonizovaným registračným dokladom podľa smernice 1999/37/ES môžu byť bez akýchkoľvek dôvodov ostatných členských štátov preregistrované do týchto štátov, čo v súčasnosti nebolo možné.

Povinným zaevidovaním týchto vozidiel sa z evidencie vozidiel bude dať zistiť, koľko je takýchto vozidiel a aká je ich štruktúra v skutočnosti, ktorá sa momentálne dá len veľmi ťažko odhadnúť.

Pri ostatných kategóriách vozidiel S a PN sa pri povinnej výmene technického osvedčenia za nové technické osvedčenie vozidla vydávané po 1. decembri 2006 dospeje k tomu, že tieto vozidlá budú mať vydaný rovnaký doklad (technické osvedčenie vozidla), pretože v minulosti pre ne bolo vydávaných viacero druhov technických osvedčení ako dokladu vozidla bez evidenčného čísla, čím pre orgány dohľadu nad bezpečnosťou a plynulosťou cestnej premávky vznikala dosť neprehľadná situácia.

Vzhľadom na novú úpravu dočasného vyraďovania vozidiel z cestnej premávky sa v odseku 5 navrhuje prechodné obdobie, aby sa eliminovali dočasné vyradenia vozidiel z cestnej premávky, keď najmä staré neexistujúce vozidlá boli dočasne vyradené aj na 50 rokov. Ide najmä o vozidlá, keď jeho držiteľ odovzdal vozidlo do šrotu ešte predtým, ako zákon č. 223/2001 Z. z. o odpadoch ustanovil povinnosť odovzdávať takéto vozidlo autorizovanému spracovateľovi starých vozidiel a takéto vozidlo sa nedalo vyradiť z evidencie vozidiel na orgáne Policajného zboru. Dátum 1. február 2009 sa navrhuje kvôli zavedeniu správnych poplatkov a ich členeniu podľa rokov, čím sa dočasné vyradenia na neúmerne dlhú dobu už eliminovali. Platnosť dočasného vyradenia do konca septembra 2009 je navrhnutá vo väzbe na zákon č. 8/2009 Z. z. o cestnej premávke, kde je možnosť vyradenia pre neexistujúce vozidlo z evidencie vozidiel na orgáne Policajného zboru na základe čestného vyhlásenia.

K § 112c: od 29. apríla 2009 nadobudne účinnosť nariadenie vlády Slovenskej republiky, ktorým sa ustanovujú podrobnosti o typovom schvaľovaní motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá preberajúce smernicu Európskeho parlamentu a Rady 2007/46/ES z 5. septembra 2007, podľa ktorého s ohľadom na vykonávané činnosti dochádza k novej kategorizácií technických služieb overovania vozidiel, systémov, komponentov alebo samostatných technických jednotiek a overovania ich zhodnosti, overovania typu spaľovacích motorov inštalovaných v necestných strojoch a overovania ich zhodnosti. S cieľom zabezpečenia kontinuity činnosti týchto technických služieb ako aj poskytnutia dostatočného časového priestoru na ich akreditáciu prípadne reakreditáciu, navrhuje sa obmedzenie platnosti poverení vydaných pred nadobudnutím účinnosti tohto zákona najneskôr do 31. decembra 2009.

K § 112d: prechodným ustanovením sa navrhuje riešiť všetky neskončené prípady podľa nového zákona (teda aj tie, v  ktorých prvostupňový orgán nevydal rozhodnutie do 31. júla 2009, alebo o ktorých sa nerozhodlo v odvolacom konaní).

K bodu 80 (§ 113)

Upresňuje sa splnomocňovacie ustanovenie vzhľadom na doplnenie nových splnomocnení.

K bodu 81 (príloha č. 2)

V transpozičnej prílohe sa aktualizuje zoznam právnych aktov Európskych spoločenstiev a Európskej únie.

**Čl. II**

K bodu 1 (položky 67 a 68)

Ustanovujú sa nové druhy správnych poplatkov, ktoré nadväzujú na úpravy v tomto zákone ako aj v nariadení vlády Slovenskej republiky, ktorým sa ustanovujú podrobnosti o typovom schvaľovaní motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá. Podľa náročnosti a zložitosti správneho konania pri niektorých pôvodných položkách dochádza k zvýšeniu a pri niektorých k zníženiu pôvodných sadzieb.

K bodu 2 (položka 68a)

Dopĺňa sa nová položka nadväzujúca na úpravy v zákone č. 725/2004 Z. z., je potrebné presne určiť, aké poplatky sa vyberajú na obvodných úradoch dopravy a orgánoch Policajného zboru v súvislosti s osvedčeniami o evidencii alebo technickými osvedčeniami vozidla.

K bodu 3 (položka 69)

Vypúšťa sa položka 69; poplatky pôvodne obsiahnuté v tejto položke sú v upravenej podobe zaradené do položky 67.

K bodu 4 (položka 69a, poznámka pod čiarou k odkazu 21a)

V súvislosti s novou právnou úpravou sa navrhuje spresniť poznámku pod čiarou k odkazu 21a.

K bodu 5 (položka 72)

Navrhuje sa zvýšenie správnych poplatkov v súvislosti s udeľovaním osvedčenia výrobcu a osvedčenia zástupcu výrobcu. Pre udelenie osvedčenia zástupcu výrobcu sa navrhuje vyšší správny poplatok oproti osvedčeniu výrobcu, pretože ide o náročnejší proces správneho orgánu, kde je nutné kontrolovať viac dokladov.

K bodu 6 (položka 72a)

Zavádza sa nová položka pre udeľovanie poverení pre technické služby overovania vozidiel a ich oznamovanie v orgánoch Európskej hospodárskej komisie, Európskych spoločenstiev a Európskej únie, ktorá doteraz absentovala.

K bodu 7 (položka 73)

Dopĺňajú sa nové poplatky, ktoré nadväzujú na úpravy v zákone č. 725/2004 Z. z. ohľadom vyraďovania vozidiel z premávky na pozemných komunikáciách. Zavádzajú sa nové poplatky pri opätovnom uvedení vozidla do prevádzky ešte pred uplynutím skončenia dočasného vyradenia vozidla z premávky ako aj pri predĺžení dočasného vyradenia vozidla z premávky na pozemných komunikáciách.

K bodu 8 (položka 76)

Vypúšťajú sa dve doterajšie položky z dôvodu nadbytočnosti. Schválenie súprav na ťahanie prípojných vozidiel - ide o zbytočnú položku, pretože každé spájacie zariadenie musí byť typovo schválené, typovo schválené ES alebo homologizované [položka 67 písm. f) a g)] alebo jednotlivo schválené [položka 68 písm. h)]. Taktiež pri zápise zmeny v dokladoch v súvislosti s novo navrhnutou položkou 68 písm. d) by išlo o duplicitnú položku.

K bodu 9 (položky 78 a 78a)

Navrhuje sa zvýšenie správnych poplatkov v súvislosti s udeľovaním povolení a oprávnení na zriadenie stanice technickej kontroly, pracoviska emisnej kontroly a pracoviska kontroly originality. Zvýšenie sa navrhuje z dôvodu náročného procesu pri povoľovaní resp. pri udeľovaní oprávnení. Pri pracoviskách montáže plynových zariadení sa správny poplatok znižuje z dôvodu, aby sa podporil rozvoj týchto pracovísk.

Pri skúškach na získanie odbornej spôsobilosti kontrolných technikov, technikov emisnej kontroly, technikov kontroly originality a technikov montáže plynových zariadení dochádza k nepatrnému zníženiu správneho poplatku, ale pri opakovanej skúške sa zavádza správny poplatok vo výške 50% základnej skúšky, ktorý doteraz nebol spoplatnený. Ide o podobnú úpravu ako je pri skúškach u žiadateľov o vodičské oprávnenie.

K bodu 10 (položka 78b)

Zavádza sa nová položka pri schvaľovaní vhodnosti meradiel a prístrojov používaných pri technických kontrolách, emisných kontrolách a kontrolách originality, ktorá doteraz absentovala.

**Čl. III**

Účinnosť zákona sa navrhuje dňom 1. augusta 2009.

Bratislava, 25. marca 2009

Robert Fico, v.r.

predseda vlády Slovenskej republiky

Ľubomír Vážny, v.r.

minister dopravy, pôšt a telekomunikácií

Slovenskej republiky